Þingræður haldnar á Alþingi Íslendinga

Herra forseti. Ég mæli fyrir till. til þál. um samþykki til frestunar á fundum Alþingis samkvæmt 1. mgr. 23. gr. stjórnarskrárinnar. Tillagan hljóðar svo: ,,Alþingi ályktar að veita samþykki til þess að fundum þingsins verði frestað frá 20. desember 1997 til 27. janúar 1998.`` Tillagan skýrir sig sjálf.

Þar sem varamaður hefur nú verið kjörinn aðalmaður leggur forseti til að þegar á þessum fundi verið kjörinn nýr varamaður. Ef ekki eru athugasemdir óska ég eftir tilnefningu.

Herra forseti. Minni hluti fjárln. hefur flutt á þskj. 657 tvær tillögur til hækkunar á tekjum ríkissjóðs. Annars vegar er lagt til að tryggingagjald sem atvinnureksturinn greiðir hækki um 0,5% eða um 1.200 millj. kr. og hins vegar hækki tekjuskattur lögaðila um 1.000 millj. kr. vegna breytinga á reglum um frádráttarbærni ónotaðra rekstrartapa. Brýna nauðsyn ber til að styrkja tekjugrundvöll fjárlagafrv. Tekjur af sölu eigna eru ótraustar og fyrirsjáanlegt að útgjöld til heilbrigðismála eru vanmetin um a.m.k. 2 milljarða kr. Hallarekstur ríkissjóðs í einu besta góðæri í efnahagsmálum um margra ára skeið ber vitni um fádæmaslaka fjármálastjórn og mun auk þess stuðla að því að áfram verði háir vextir hér á landi, viðskiptahalli og verulegur þrýstingur á gengi á næsta ári. Við slíkar aðstæður getur verðbólga farið á kreik á nýjan leik eins og dæmin sanna. Stjórnarandstaðan leggur áherslu á að standa vörð um stöðugleikann í efnahagsmálum og bægja frá almenningi vofu verðbólgunnar og óstöðugleika í efnahagsmálum. Jafnvægi í ríkisfjármálum er lykilatriði í því að svo megi verða.

Herra forseti. Í dag afgreiðir Alþingi hallalaus fjárlög annað árið í röð. Slíkt hefur ekki gerst í háa herrans tíð. Á sama tíma er verið að stórlækka skatta. Tekjuskatturinn lækkar um 3 prósentustig á árinu 1997 og 1998 auk þess sem skattleysismörk verða hækkuð. Stjórnarandstaðan hefur lagt fram urmul af breytingartillögum við fjárlagafrv. og lagt til aukin ríkisútgjöld upp á milljarða kr. og að á móti verði skattar hækkaðir. Ég er algjörlega ósammála þessum skattahækkunartillögum stjórnarandstöðunnar og mun því greiða atkvæði gegn öllum breytingartillögum vinstri flokkanna en að sjálfsögðu með frv. í heild.

Hæstv. forseti. Hér er ekki verið að leggja til að hafa nein áhrif á fjárlögin heldur einungis óskað eftir því að hið aldna félag, Hið íslenska þjóðvinafélag, megi áfram eins og það hefur verið vera sérliður undir Alþingi en ekki hverfa inn í lið sem heitir: Sérverkefni. Ég get nú ekki ímyndað mér að nokkur hv. þm. hafi á móti því að þetta gamla félag sem sjálfur Jón Sigurðsson stofnaði megi ekki áfram standa sem sérstakur liður á fjárlögum. Breytingin hefur engin áhrif á framlögin.

Herra forseti. Mikið metnaðarleysi einkennir þessi fjárlög á mörgum sviðum. Það er alkunna hvaða útreið heilbrigðismálin fá og sömuleiðis samgöngumálin sem eru skorin harkalega niður í miðju góðærinu. Sú útreið er orðin víðfræg og illræmd. En það má nefna til fleiri málaflokka og þá ekki síður þá sem tengjast landsbyggðinni. Tvær opinberar stofnanir í mínu kjördæmi fá mjög harkalega útreið við þessa fjárlagaafgreiðslu og á ég þar við Fjórðungssjúkrahúsið á Akureyri og Háskólann á Akureyri sem fær á engan hátt sæmandi úrlausn miðað við þau áform sem uppi eru um uppbyggingu þeirrar stofnunar og almennt hafa notið stuðnings. Ég leyfi mér því að leggja til að til stofnkostnaðar verði sérstaklega merktar 40 millj kr. til framkvæmda við Háskólann á Akureyri á komandi ári og Alþingi undirstriki þannig vilja sinn til þess að þessi stofnun verði byggð myndarlega upp.

Herra forseti. Það er ekki nóg að taka þátt í rannsóknum og býsnast síðan yfir útkomunni og skólakerfinu eins og gerðist þegar niðurstöður úr TIMSS-rannsókninni voru kynntar í fyrra. Það þarf að vinna úr þessum rannsóknum til að hægt sé að átta sig á hvar skóinn kreppir helst svo takmörkuðu fjármagni til skólanna sé beint í þá farvegi sem líklegastir eru til að bæta skólastarfið. Um það snýst þessi brtt., um litlar 5 millj. kr. Ég segi já.

Herra forseti. Hér er lagt til að auka framlög í Kvikmyndasjóð um 30 millj. Það er nú með þessa tillögu að sýnt hefur verið fram á að aukning á fé í Kvikmyndasjóð og til kvikmyndagerðar þýðir tekjuaukningu fyrir ríkið. Ríkið fær meira til baka úr kvikmyndaiðnaði í opinber gjöld en það leggur til þessa málaflokks. Kvikmyndaiðnaður er einn mesti vaxtarbroddurinn í íslensku atvinnulífi. Þessari grein er samt ekki sýndur sá sómi sem nauðsynlegur er. Við vitum að við eigum menn á heimsmælikvarða á þessu sviði. Við erum að horfa upp á hæfileikamenn hrekjast til útlanda vegna þess að við stöndum ekki nógu vel að þessari nýju atvinnugrein. Þess vegna, herra forseti, er þessi tillaga lögð fram. Hún mundi þegar fram líða stundir leiða bæði til tekjuaukningar og aukinnar atvinnu og örvun listsköpunar hérlendis.

Herra forseti. Ég styð að sjálfsögðu þessa tillögu en vil láta það koma fram að ég harma að þetta er annað árið í röð þar sem ekki næst samkomulag um breytingar á þessum þætti í fjárlögum og fjárlagafrv. Ég tel að reynslan frá þessu ári og því síðasta kalli á að reynt verði að vinna öðruvísi að þessum málum á næsta þingi vegna þess að mikilvægt er að þessi þáttur í fjárlögunum haldist svipaður og samstaða hefur verið um um langt árabil.

Virðulegi forseti. Hér er gerð tilraun til þess að bjarga meiri hluta Alþingis frá þeirri ógæfu að samþykkja að leggja skatt á landsmenn í fjárlögum en það er óheimilt samkvæmt stjórnarskrá Íslands. Ég sé á atkvæðatöflunni að þessi tilraun hefur ekki tekist og það ber að harma.

Herra forseti. Þetta er tillaga um fjárveitingu til þess að einhverfir og fatlaðir með Asperger-heilkenni fái þjónustu. Þeir hafa ekki fengið þá þjónustu sem þeim ber. Með fjárveitingunni sem er í fjárlagafrv. núna verða stórir hópar út undan og þeir munu ekki fá heildstæða þjónustu nema til komi þessar 5 millj. sem hér eru lagðar til. Það er óviðunandi og þess vegna styð ég þessa tillögu.

Herra forseti. Hér er gerð tillaga um sérstakt framlag upp á 100 millj. kr. til að stytta biðlista. Um það bil 4.300 manns eru á biðlistum eftir ýmsum aðgerðum og það mun reynast þannig að meiri kostnaður er fyrir ríkið að hafa þetta fólk á biðlistum vegna lyfjakostnaðar, vegna þess að það er frá vinnu og vegna ýmslegs annars. Þetta er tilraun okkar í minni hlutanum til þess að létta byrði ríkissjóðs, en eins og sjá má er henni hafnað af meiri hlutanum.

Hæstv. forseti. Ég hafði gert grein fyrir því hjá ritara að ég drægi þessa tillögu til baka vegna þess að ég hef fengið fyrirheit um það frá hæstv. heilbrrh. að málinu verði sinnt eftir öðrum leiðum.

Herra forseti. Geðdeildinni í Arnarholti, deild 35, var lokað vegna niðurskurðar í fyrra. Hluta sjúklinganna var komið í aðra vist með misjöfnum afleiðingum. Fyrir níu geðsjúklinga voru engin úrræði nema gatan. Vegna þess var haldið úti lágmarksþjónustu fyrir þá í Arnarholti. Tillagan er um að þetta fólk fái áfram slíka þjónustu í Arnarholti. Þessir geðfötluðu einstaklingar mega ekki lenda utan garðs. Þess vegna er tillaga lögð fram um 8 millj. kr. fjárveittingu til þeirra.

Herra forseti. Viðhald og viðgerðir á húsakosti Sjúkrahúss Reykjavíkur hefur verið vanrækt svo til háska horfir. Til viðbótar framlagi ríkisins leggur Reykjavíkurborg sitt af mörkum svo að til ráðstöfunar til viðhalds á Sjúkrahúsi Reykjavíkur verða á næsta ári samkvæmt þessu um 172,5 millj. kr. Samkvæmt faglegri úttekt munu viðgerðirnar í heild kosta á annan milljarð kr. þannig að ljóst er að hér er aðeins um að ræða upphafsskref á langri leið. En þá leið þarf að fara og því styður minni hluti fjárln. þessa tillögu. Hún er viðleitni og hún er að sínu leyti svar við einörðum málflutningi stjórnarandstöðunnar um þetta efni. En á það skal minnt og gagnrýnt harðlega einu sinni enn að meiri hlutinn skuli skirrast við að taka á hrikalegum rekstrarvanda Sjúkrahúss Reykjavíkur sem allir viðurkenna að er fyrir hendi.

Herra forseti. Ég fagna því að þarna koma 100 millj. kr. til viðhalds á Sjúkrahúsi Reykjavíkur. Eins og menn vita þá stefnir í óefni hjá sjúkrahúsunum og ekki síst hjá Sjúkrahúsi Reykjavíkur. Við þeim vanda verða stjórnvöld að bregðast og það fljótt

Herra forseti. Hér er verið að leggja til aukna fjárveitingu upp á 100 millj. til viðhalds Sjúkrahúss Reykjavíkur og ég styð það að sjálfsögðu. En það er nauðsynlegt að þingheimur geri sér grein fyrir því að fimm sinnum hærri upphæð þarf til þess að ljúka brýnasta viðhaldi og tólf sinnum hærri upphæð þarf til þess að ljúka því algerlega.

Herra forseti. Ég tel að þrátt fyrir þá afgreiðslu sem hér er gert ráð fyrir vanti bersýnilega um það bil 1.000 millj. kr. upp á rekstur spítalanna á næsta ári miðað við það að hann haldi áfram á svipuðum forsendum og eru á þessu ári. Ég tel að þetta sé alvarlega gagnrýnivert eins og margoft hefur komið fram í ummælum stjórnarandstæðinga við umræður um fjárlögin og í raun og veru felst í þessari vanafgreiðslu fölsun á fjárlögum ársins 998 vegna þess að þau gefa ekki rétta mynd af raunverulegu rekstrarumfangi ríkisins. Þessu mótmælum við, herra forseti, og teljum einsýnt að það verði að koma aftur að þessu máli á næsta ári.

Herra forseti. Hér er um að ræða 25 millj. kr. framlag sem ætlað er til ákveðinnar stýrinefndar sem á að gera tillögur um ráðstöfun á 300 millj. kr. potti. Herra forseti. Ég hefði talið vera eðlilegt að þessir fjármunir hefðu verið teknir sérstaklega af ráðstöfunarfé ríkisstjórnar og sá liður lækkaður, í staðinn fyrir að auka útgjöld um 25 millj. kr.

Virðulegi forseti. Hér er vitaskuld um algera skiptimynt að ræða í þá miklu þörf sem fyrirsjáanleg er og augljós er hjá sjúkrahúsum á höfuðborgarsvæðinu. Og það að þessi umtalaða stýrinefnd sem virðist eiga að vera eins konar kraftaverkahópur eigi að leysa vanda sem hljóðar upp á milljarða kr. með einhverjum smáaurum, svipar til þess eins og þegar frelsarinn forðum gat mettað þúsundir með fáeinum fiskum og brauðmolum. Mikil er trú mín en ekki svo mikil að stýrinefndin góða leysi þetta vandamál. Ég greiði ekki atkvæði.

Hæstv. forseti. Eins og ég gat um í 2. umr. hef ég vissan fyrirvara á ágæti skipanar stýri- eða miðstýrinefndar sem úthluta skal 300 millj. kr. til sjúkrahúsa í landinu og þar með leysa allan vanda þeirra. Ég hef einnig fyrirvara á aðgerðum stýrinefndar með tilliti til þeirra pólitísku yfirlýsinga sem hæstv. heilbrrh. hefur gefið um yfirtöku ríkisins á Sjúkrahúsi Reykjavíkur sem nú virðist stutt af borgarstjóranum í Reykjavík. Þar er enn verið að staðfesta miðstýringaráráttu þá sem endurspeglað hefur afstöðu heilbrrh. að undanförnu. Slíkt tel ég ekki vera í samræmi við stefnu Sjálfstfl. En í trausti þeirrar yfirlýsingar sem varaformaður fjárln. hefur gefið um að unnið verði að lausn fjármála sjúkrahúsa á faglegum forsendum og með tilliti til þeirra viljayfirlýsingar sem felst í 100 millj. kr. viðbótarframlagi til Sjúkrahúss Reykjavíkur, mun ég greiða þessum lið atkvæði mitt. En ég áskil mér fullan fyrirvara á áframhaldandi vinnslu á lausn fjárhagsvanda sjúkrahúsanna ef, að mínu mati, ekki verður unnið faglega að þessi lausn og í fullu samráði við Alþingi og viðkomandi hagsmunaaðila heldur stefnt að fyrirframgefinni pólitískri lausn með miðstýringu í huga.

Herra forseti. Ég vek athygli á því að samgn. í heild hefur lýst óánægju sinni með 1 milljarðs 64 millj. kr. niðurskurð á vegafé. Sömu þingmenn og lýstu þessu yfir eru að styðja 100 millj. kr. meiri niðurskurð á mörkuðum tekjustofnum til vegamála og meira að segja er einn úr samgn. flutningsmaður að niðurskurðartillögunni. 

Virðulegi forseti. Ég leggst vitaskuld eindregið gegn niðurskurðinum sem er enn viðbót við þann sem fyrir var og auðvitað verður ekki hjá því komist að vekja á því athygli að niðurlæging hæstv. samgrh., stjórnarliða í hv. samgn. og þingmanna stjórnarliðsins yfirleitt og þá einkum og sér í lagi í hinum dreifðari byggðum, er alger í þessari atkvæðagreiðslu. Þetta verður í minnum haft.

Herra forseti. Ég styð að fjármagni sé varið til markaðsátaks erlendis í ferðaþjónustu ef skynsamlega er staðið að verki. En ég er ósátt við þá aðferð sem er lögð til, þ.e. að ráðherra geti plokkað að eigin geðþótta milljón hér og milljón þar af þeim stofnunum sem heyra undir hann. Eðlilegt væri að sýna það svart á hvítu í fjárlögunum hvaðan féð er tekið. Því sit ég hjá við afgreiðslu tillögunnar.

Hæstv. forseti. Það þarf sterk bein til að þola góða daga, stefnufestu og sjálfsaga til að stjórna í góðæri. Við þessi fjárlög gengur núverandi ríkisstjórn undir próf hvort hún hefur festu og aga sem þarf til að varðveita stöðugleikann. Til að koma í veg fyrir hækkandi gengi, versnandi samkeppnisstöðu, vaxandi viðskiptahalla og hækkandi vexti hefði þurft að afgreiða fjárlög með nálægt 5 milljarða tekjuafgangi. Hver er svo útkoma á prófinu? Sala eigna, áfallnar lífeyrisskuldbindingar, uppsöfnuð fjárvöntun sjúkrahúsa og niðurskurður í velferðarkerfi sýna bullandi fjárvöntun þrátt fyrir aukna veltu og neyslu sem mun gefa milljarða tekjuauka í ríkissjóð. Það er verið að bjóða heim hættu á verðbólgu, skuldasöfnun og versnandi kaupmætti í miðju góðærinu. Þessi ríkisstjórn, ríkisstjórn biðlistanna, virðist ekki hafa þau sterku bein sem þarf. Hún er fallin á prófinu. Þingflokkur jafnaðarmanna mun sitja hjá við afgreiðslu fjárlaganna.

Herra forseti. Frv. eins og það lítur út nú felur í sér að útgjöld til rekstrar eru hærri en tekjur. Hallinn er brúaður með sölu eigna. Þegar hæst ber á holskeflutekjuauka vegna efnahagslegs góðæris er enginn afgangur hjá skuldugum ríkissjóði. Skuldasöfnun er ávísun á skattahækkun síðar. Skuldasöfnun í góðæri er úrræði ríkisstjórnar sem skortir kjark til þess að afla tekna fyrir útgjöldum. Mál er að linni því ráðslagi að útgjöldum samtímans sé velt yfir á skattgreiðendur framtíðarinnar. Herra forseti. Ég gef stjórnarflokkunum falleinkunn fyrir frv. Það get ég ekki stutt og greiði því ekki atkvæði.

Herra forseti. Helsti ágalli þessa frv. er að niðurstöður þess geta ekki staðist. Það eru sprungur á tekjuhliðinni og útgjöldin eru augljóslega stórlega vanáætluð, sérstaklega að því er varðar rekstrarkostnað sjúkrahúsanna. Fyrir því liggur rækilegur rökstuðningur að rekstrarhalli allra sjúkrahúsanna í landinu stefni að óbreyttu í samtals 2,5 milljarða kr. í lok næsta árs. Meiri hlutinn hefur hlýtt á eða a.m.k. setið undir málflutningi stjórnarandstöðunnar í þessu efni en hann kýs að stinga sínu margklofna höfði í sandinn og vísa vandanum til framtíðar. Meiri hlutinn hefur hafnað ábyrgum tillögum minni hlutans um tekjuöflun til að mæta þessum óhjákvæmilegu útgjöldum. Hann hlýtur því að axla ábyrgðina af þessu ófremdarástandi og af frv. í heild.

Virðulegi forseti. Þau fjárlög sem hér eru afgreidd í dag marka þáttaskil í ríkisfjármálum. Þau eru sett fram á grundvelli nýsettra fjáraukalaga og lýsa betur en áður raunverulegum umsvifum ríkisins. Gert er ráð fyrir að jafnvægi verði milli tekna og gjalda á rekstrargrunni en 3 milljarða kr. tekjuafgangi á greiðslugrunni. Þetta gerist þrátt fyrir að tekjuskattshlutfallið hafi frá síðustu fjárlögum lækkað um 3% eins og ákveðið var í tengslum við kjarasamninga til þess að efla kaupmátt heimilanna í landinu. Skatttekjur og útgjöld lækka sem hlutfall af landsframleiðslu. Samkvæmt frv. munu skuldir ríkisins sem hlutfall af vergri landsframleiðslu lækka. Lánsfjárþörfin verður á næsta ári 7--8 milljörðum minni en á þessu ári. Markmiðið er að greiða niður skuldir um tæplega 5 milljarða kr. Frv. sem senn verður að lögum er því skýr staðfesting á þeirri stefnu ríkisstjórnarinnar að stuðla að áframhaldandi stöðugleika í efnahagsmálum. Ég styð frv.

Þá er komið að lokum síðasta fundar Alþingis fyrir jólahlé. Hér hafa að venju verið annir síðustu daga. Góður starfsandi hefur hins vegar einkennt haustþingið og vil ég láta í ljós sérstakar þakkir mínar í garð þingmanna fyrir samstarfsvilja þeirra. Greiðlega hefur gengið að afgreiða þau mál sem ljúka þurfti fyrir árslok. Ýmsa löggjöf mætti nefna en sérstaklega nefni ég tímabæra löggjöf um lífeyrisréttindi sem beinlínis varðar hag allra landsmanna. Mér eru ofarlega í huga þau tímamót sem orðið hafa og varða Alþingi. Samþykkt hefur verið sérstök fjárveiting á fjárlögum til húsnæðismála þingsins og þar með mun hefjast uppbygging á reitnum í kringum Alþingishúsið sem við köllum Alþingisreit. Með þessu hefur verið áréttuð sú stefna að aðsetur Alþingis eigi að vera um fyrirsjáanlega framtíð í Kvosinni í Reykjavík og skapa eigi þeim sem starfa á vettvangi löggjafans nútímalega starfsaðstöðu. Þessi niðurstaða er fagnaðarefni og ánægjulegt að leiddar hafa verið til lykta áratuga vangaveltur um framtíðarskipan húsnæðismála þingsins. Þetta hefur gerst í góðri sátt við skipulagsyfirvöld höfuðborgarinnar og þau samtök sem láta sig varða yfirbragð og umhverfi miðbæjarins. Ég fagna því hversu vel hefur tekist til um lausn þessa máls. Nú verða tímamót í lífi hv. 9. þm. Reykv., Jóns Baldvins Hannibalssonar, er hann lætur af störfum sem alþingismaður. Í dag afhenti hann mér bréf þar sem hann afsalar sér þingmennsku frá og með næstu áramótum. Við afsögn Jóns Baldvins Hannibalssonar hverfur af þingi stjórnmálamaður sem verið hefur í forustuhlutverki á annan áratug. Hann hefur á þeim tíma sett sterkan svip á störf Alþingis og markað spor í sögu íslenskra stjórnmála. Jón Baldvin Hannibalsson hefur verið þingmaður Reykvíkinga síðan 1982. Fyrst tók hann sæti á Alþingi sem varamaður 1975. Hann var formaður Alþfl. í 13 ár og ráðherrastörfum gegndi hann frá 1987--1995, þar af lengst sem utanrrh. Við þessi þáttaskil í lífi Jóns Baldvins Hannibalssonar vil ég færa honum þakkir fyrir þau störf sem hann hefur unnið á vettvangi Alþingis. Við brotthvarf hans af þingi er eftirsjá af litríkum stjórnmálamanni sem gustað hefur um. Á ráðherraferli sínum stóð hann vörð um íslenska hagsmuni í óvenjuviðamiklum og erfiðum alþjóðasamningum og á alþjóðavettvangi nýtur hann álits fyrir framgöngu sína. Þjóðin mun áfram njóta starfskrafta hans, reynslu og þekkingar erlendis. Ég óska honum allra heilla í nýju starfi og þakka honum ánægjuleg kynni og gott samstarf á undanförnum árum. Jólahátíðin er í nánd. Hv. alþingismönnum og starfsfólki Alþingis gefst nú tækifæri til að vera samvistum við sína nánustu um hátíðirnar og njóta með þeim friðsemdar jólanna eftir annasamar vikur. Ég færi alþingismönnum öllum, svo og starfsfólki Alþingis bestu óskir um gleðilega og friðsæla jólahátíð og færi þeim bestu þakkir fyrir ánægjulegt samstarf á því ári sem nú er senn að enda. Þeim sem eiga um langan veg heim að fara óska ég góðrar heimferðar og heimkomu og bið þess að við megum öll hittast heil á nýju ári.

Virðulegi forseti. Ég vil hönd okkar alþingismanna þakka hæstv. forseta fyrir trausta forustu hans á haustþinginu og einkar gott samstarf við þingflokksformenn og þingmenn alla. Skipulag þingstarfa hefur verið gott á þessu hausti og starfsáætlun haldist í stórum dráttum. Kvöldfundir hafa verið með færra móti þó að síðasta starfsvika fyrir jólafrí hafi verið löng og ströng að venju. Ég þakka forseta hlý orð í garð okkar þingmanna og vil fyrir okkar hönd óska forseta og fjölskyldu hans gleðilegra jóla og farsæls komandi árs. Ég vil jafnframt þakka starfsfólki þingsins fyrir dugnað og þolinmæði í okkar garð og óska þeim gleðilegra jóla. Ég bið hv. þingmenn að taka undir góðar óskir til hæstv. forseta og fjölskyldu hans með því að rísa úr sætum. --- 
            

Ég þakka hv. þm. Guðnýju Guðbjörnsdóttur fyrir hlý orð í minn garð og fjölskyldu minnar og þakka hv. þingmönnum fyrir að taka undir þær óskir um leið og ég ítreka óskir mínar.

,,Forseti Íslands gjörir kunnugt: Að ég, að tilskildu samþykki Alþingis, veiti forsrh. umboð til þess að fresta fundum Alþingis, 122. löggjafarþings, frá 20. desember 1997 til 27. janúar 1998. Gjört í Reykjavík, 19. desember 1997. Ólafur Ragnar Grímsson. ------------------- Davíð Oddsson. Forsetabréf um frestun á fundum Alþingis.`` Samkvæmt þessu umboði og með tilvísun til samþykkis Alþingis lýsi ég hér með yfir því að fundum Alþingis, 122. löggjafarþings, er frestað. Leyfi ég mér að óska hv. alþingismönnum og starfsmönnum þingsins, svo og landsmönnum öllum gleðilegra jóla og farsæls nýárs.